Heikki Lyytinen (professori)

| Heikki Juhani Lyytinen> Henkilötiedot |
| --- | --- |
Syntynyt: 24. kesäkuuta 1946 Kuopio
Ammatti:  psykologian (kehitysneuropsykologia) emeritusprofessori (1990–2014); Unescon lukutaidon oppimisen professori (2015–2022, Chair on Inclusive Literacy Learning for All)
Koulutus ja ura
Tutkinnot:  Jyväskylän yliopisto (KK 1970, KL 1974, PsyT 1984)
Instituutti:  Jyväskylän yliopisto
Tutkimusalue:  psykofysiologia, kehitysneuropsykologia, oppimisvaikeudet
Tunnetut työt:  Ekapeli (peli kirjainten tunnistamisen oppimiseen; kansainvälisesti tunnetettu nimellä GraphoGame, Grapho learning)
Palkinnot:  Suomen Leijonan ritarikunnan komentaja, Suomen Valkoisen Ruusun ritarikunnan I luokan ritari, Wolmar Schild -tiedepalkinto (1997), Nokia Award (2004), Jyväskylän yliopiston tiedonjulkistamispalkinto (2005), Philips Nordic Prize (50 000 eur; 2005), Allvar-palkinto (2012)Suomalaisen Tiedeakatemian jäsen (2002–)
Aiheesta muualla
Kotisivu
  [ Muokkaa Wikidatassa ]   
Heikki Juhani Lyytinen (s. 24. kesäkuuta 1946 Kuopio) on Jyväskylän yliopiston psykologian professori. Hän toimi Jyväskylän yliopiston psykologian professorina vuosina 1997–2014. Pian eläkkeelle jäämisensä jälkeen, hänet nimitettiin vuonna 2015 Jyväskylän yliopiston Agora Centeriin Unescon oppituolin professoriksi (2015–2019), jonka tavoitteena on kansainvälinen lukutaidon edistäminen.
Lyytinen kirjoitti ylioppilaaksi Kuopion lyseosta (1965). Hän valmistui Jyväskylän yliopistosta kasvatustieteen kandidaatiksi 1970 ja lisensiaatiksi 1974 sekä psykologian tohtoriksi 1984. Hänen englanninkielisen väitöskirjansa (1984) otsikkona oli The psychophysiology of anticipation and arousal. Hän on Helsingin yliopiston dosentti (1985–).
Ennen professuuria Lyytinen toimi Jyväskylän yliopistossa assistenttina (1968–1974), tutkimusassistenttina (1974–1978), yliassistenttina (1979–1986), Suomen Akatemian vanhempana tutkijana (1986–1989), Jyväskylän yliopiston apulaisprofessorina (1990–1997).
Hän on tutkinut oppimista, varsinkin oppimisvaikeuksia ja oppimisen häiriöitä neuropsykologisen ja psykofysiologisen tutkimuksen alueilla. Hän on suositun, kirjainten tunnistamista opettavan Ekapelin kehittäjä; kansainvälisesti oppimispeli tunnetaan nimellä GraphoGame.
Hän oli Jyväskylän yliopiston toinen vararehtori vuosina 1997–2000. Lyytinen oli Suomen Akatemian rahoittaman huippuyksikön johtaja yhdessä professori Lea Pulkkisen kanssa vuosina 1994–2005 (Ihmisen kehitys ja riskitekijät) ja yhdessä professori Jari-Erik Nurmen kanssa (Oppimisen ja motivaation tutkimus) vuosina 2006–2011.
Lyytinen on kirjoittanut yhdessä työtoveriensa kanssa lukuisia psykologiaa käsitteleviä kirjoja ja yli 200 pääasiassa psykologiaa käsittelevää tieteellistä artikkelia (jo vuoteen 2007 mennessä). Hänen tieteellinen tuotantonsa on jatkunut aktiivisena tämän jälkeenkin.
Professori Lyytinen on ollut Suomalaisen Tiedeakatemian jäsen vuodesta 2002. Hän on saanut monia tunnustuksia. Vuonna 2004 hän sai Nokia Prizen ja 2005 hänelle myönnettiin 50 000 euron suuruinen Philips Nordic Prize tunnustuksena ansiokkaasta lasten oppimisvaikeuksiin liittyvästä tutkimustyöstä. Vuonna 2012 hänet palkittiin Allvar-palkinnolla.
Hänellä on vaimonsa, professori Paula Lyytisen kanssa kaksi tytärtä.